Document ID: /roh_data/filtered/fineweb-2-filterrobots_roh.jsonl.gz/55506

Per la segunda giada ha lieu ina biennala d’art contemporan en Bregaglia, questa giada a Vicosoprano. Cun Jon Bischoff, ch’è tranter auter commember da la suprastanza da vischnanca e responsabel per la cultura, fa La Marella in gir tras l’exposiziun.
Exponer en lieus insolits ed era valurisar lieus insumma betg idillics è ina schanza. Igl è in dialog tranter l’ovra ed il lieu.
Dapi bun 10 onns organisescha l’uniun «Progetti d’arte Val Bregaglia» occurrenzas d’art en la val. L’iniziativa è vegnida dal galarist Luciano Fasciati, e durant onns è el era stà quel che ha curatà ils projects. Per las proximas biennalas vul l’uniun dentant surlaschar il curatar mintg’onn ad ina nova persuna, quai per promover la variaziun.
Noss’uniun na vul betg colonialisar la val cun noss projects d’art. La populaziun duai era pudair decider e contribuir.
Per l’ediziun da questa stad han las duas curaturas Anna Vetsch e Bigna Guyer incumbensà diversas artistas ed artists da sa fatschentar cun la Bregaglia e crear in’ovra sin mesira. Il resultat èn 12 ovras che n’èn betg simplamain «bellas», mabain che han in messadi, che pon provocar, far pel giaglina ubain er laschar dumondas avertas.